   لنڊن (ويب ڊيسڪ) قومي ڪرڪيٽ ٽيم جي هيڊ ڪوچ مڪي آرٿر انڪشاف ڪيو آهي ته ڀارت خلاف ميچ ۾ شڪست کانپوءِ ٿيندڙ تنقيد ۽ دٻاءَ سبب آپگهات جو سوچي رهيو هيس. آسٽريليا کانپوءِ ڀارت هٿان بدترين شڪست کانپوءِ پاڪستان ڪرڪيٽ ٽيم کي سخت تنقيد جو نشانو بڻايو ويو ۽ ڪوچنگ اسٽاف جي ڪارڪردگي تي به سوال اٿاريا ويا هئا. ڏکڻ آفريڪا خلاف ميچ ۾ فتح کانپوءِ صحافين سان ڳالهائيندي هيڊ ڪوچ مڪي آرٿر جو چوڻ هو ته اهو سڀ ڪجهه تيزي سان ٿيو هو، اسان هڪ ميچ هارياسين، پوءِ ٻي ميچ به هارائي وياسين، ورلڊ ڪپ ۾ ميڊيا جي سوالن ۽ عوامي اميدن جو بار به هوندو آهي، اسان اهڙي پوزيشن ۾ اچي وياسين جو ورلڊ ڪپ ۾ پنهنجي جاءِ بچائڻ به ڏکيو ٿي ويو، گذريل آچر تي اهڙو موقعو آيو جو مان آپگهات ڪرڻ پئي چاهيو. هن چيو ته ڀارت هٿان شڪست کانپوءِ رانديگر ميڊيا، عوام توڙي سوشل ميڊيا سبب ڏاڍو ڏُکارا هئا، اهي سمهي به نه سگهيا، مان ڄاڻان ٿو جڏهن اسان کي ڀت سان لڳايو ويندو آهي ته ڪجهه سٺي ڪارڪردگي ڏيکاريندا آهيون، اميد ته ڏکڻ آفريڪا خلاف ڪاميابي کانپوءِ ڪجهه تنقيد ڪندڙن جو وات بند ٿي ويندو. سندس چوڻ هو ته اسان هاڻ به ٽورنامينٽ ۾ اڳتي وڃي سگهون ٿا ۽ جيڪڏهن اسان ڀرپور صلاحيت سان کيڏياسين ته ڪنهن به ٽيم کي هارائي سگهون ٿا، پوءِ ڀلي اها افغانستان هجي، بنگلاديش يا نيوزيلينڊ. مڪي آرٿر چيو ته رانديگر سئو سيڪڙو محنت ڪري رهيا آهن، اهي پنهنجي ملڪ جي نمائندگي ڪندي ۽ پنهنجي ڪرڪيٽ جي حوالي سان گهڻا پرجوش آهن، اسان ٽورنامينٽ ۾ ٻين ٽيمن جيان بهترين آهيون.